Det var lidt overkill at Søværnets Operative Kommando i nat skulle rykke ud til en norsk lystsejler, der var på vej fra Norge til Holland. Nordmandens lystbåd gik på grund på Skagen Rev og fik en skade på roret. Nordmanden sendte et mayday afsted: - Det var nok lidt overdrevet, da nordmanden og hans makker ombord på båden befandt sig et sted, hvor vandet var 0,8 meter dybt, fortæller vagtchefen for Søværnets Operative Kommando (SOK) til TV2NORD. SOK sendte skibet "Nordsøen" afsted og fik trukket den norske lystsejler fri og slæbt med ind i Skagen Havn, hvor båden nu ligger.

Referat:
Natten til tirsdag måtte Søværnets Operative Kommando rykke ud til en norsk lystbåd, der var gået på grund på Skagen Rev.